31985D0382
L 217/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 юли 1985 година
относно забрана на употребата в състава на храните за животни на протеинови продукти, получени от дрожди Candida, култивирани върху n-алкани
(85/382/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска икономическа общност,
като взе предвид Директива 82/471/ЕИО на Съвета от 30 юни 1982 г. относно някои продукти, използвани при храненето на животните (1), последно изменена с Директива 84/443/ЕИО (2), и по-специално членове 4 и 6 от нея,
като се консултира с Научния комитет по храненето на животните и с Научния комитет по храните,
като има предвид, че съгласно Директива 82/471/ЕИО на държавите-членки е временно разрешено да поддържат националния разрешителен режим, който преди нотифицирането на въпросната директива се прилага спрямо употребата на протеинови продукти, получени от дрожди Candida, култивирани върху n-алкани; като има предвид, че в двугодишен срок от нотифицирането на въпросната директива трябва да бъде взето решение на Общността относно тези продукти;
като има предвид, че според съвременното научно-техническо познание и съвместното становище на Научния комитет по храненето на животните и Научния комитет по храните някои щамове дрожди от вида Candida са патогенни и при определени обстоятелства могат да породят реакции на свръхчувствителност; като има предвид, че употребата на такива щамове за производството на протеин, използван за хранене на животни, може да застраши здравето на животните или на хората, доколкото се отделят живи клетки на тези щамове;
като има предвид, че още повече заради липсата на основни научни данни и по-специално на такива, нужни за прогнозирането на евентуални промени в съдържанието на мастни киселини от животински липиди, опасността, която такива продукти могат да представляват за потребителя, не може да бъде оценена;
като има предвид, че въз основа на съвременното познание не може да се заключи, че протеинови продукти, получени от дрожди от вида Candida, култивирани върху n-алкани, отговарят на изискванията за получаване на разрешително от Общността съгласно Директива 82/471/ЕИО;
като има предвид, че употребата в състава на храните за животни на протеинови продукти, получени от дрожди от вида Candida, култивирани върху n-алкани, следва да бъде забранена в рамките на Общността, докато не се установи, че такива продукти не представляват опасност за здравето на животните и хората;
като има предвид, че държавите-членки, които разрешават употребата на определени протеинови продукти, получени от дрожди от вида Candida, култивирани върху n-алкани, трябва да предприемат мерки по оттеглянето на подобни разрешителни;
като има предвид, че мерките, предвидени в настоящото решение, са в съответствие със становището на Постоянния комитет по храните за животни,
ПРИЕ НАСТОЯЩОТО РЕШЕНИЕ:
Член 1
Национални разрешителни, предоставени за употребата на протеинови продукти, получени от дрожди от вида Candida, култивирани върху n-алкани, се оттеглят.
Член 2
Настоящото решение се прилага от 1 март 1986 г.
Държавите-членки уведомят Комисията за всички необходими мерки, които са приели, за да се съобразят с настоящото решение.
Член 3
Адресати на настоящото решение са държавите-членки.
Съставено в Брюксел на 10 юли 1985 година.